SK Úradný vestník Európskej únie C 163/16

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 163/06

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9

„CHIANTI CLASSICO“

ES č.: IT-PDO-0105-0108-05.12.2003

CHZO ( ) CHOP ( X )

1. Položka špecifikácie, ktorej sa týka zmena a doplnenie:

—  Názov výrobku — Opis výrobku —  Zemepisná oblasť — Dôkaz o pôvode — Metóda produkcie —  Prepojenie —  Označovanie —  Vnútroštátne požiadavky —  Iné (upresní sa)

2. Druh zmeny a doplnenia:

— Zmena a doplnenie jednotného dokumentu alebo prehľadu —  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani prehľad —  Zmena a doplnenie špecifikácie, ktorá nevyžaduje zmenu uverejneného jednotného dokumentu (článok 9 ods. 3 nariadenia (ES) č. 510/2006) —  Dočasná zmena a doplnenie špecifikácie vyplývajúce z uloženia záväzných hygienických alebo rastlinolekárskych opatrení zo strany verejných orgánov (článok 9 ods. 4 nariadenia (ES) č. 510/2006)

3. Zmeny a doplnenia:

3.1. Opis výrobku:

V dôsledku nadobudnutia účinnosti nariadenia (ES) č. 640/2008 sa zmenili organoleptické hodnoty a výrazy „ovocná chuť olív“ a „tráva/listy“ sa odstránili. V novej organoleptickej tabuľke sú uvedené väčšie rozmedzie intenzity. Tieto rozmedzia sú väčšie ako tie predchádzajúce v dôsledku zmien počasia v posledných rokoch.

Čo sa týka hodnotenia chemických látok, hodnota tokoferolov je vyššia ako 140 ppm a hodnota kyseliny olejovej je vyššia ako 72 %.

Charakter použitej metódy analýzy spôsobil indikáciu celkových tokoferolov nad 140 ppm namiesto 150 ppm stanovených v predchádzajúcej špecifikácii výrobku. Stanovenie hodnoty 150 ppm sa opiera o analýzu určitého počtu vzoriek oleja vyrobeného v oblasti Chianti Classico a o desaťročný výskum kvalitatívnych vlastností oleja. Tokoferoly sa určovali na základe metódy analýzy vypracovanej Istituto per le sostanze grasse di Milano (Milánskym inštitútom pre oleje a tuky). V súčasnosti však laboratórium zodpovedné za kvalitatívnu analýzu oleja používa iný štandard na analýzu tokoferolov. Vzhľadom k rôznym použitým metódam sa údaje mierne líšia od konečného výsledku. Preto by zníženie hodnoty tokoferolov na 140 ppm malo byť vnímané ako úprava, ktorá berie do úvahy analytické metódy, než ako skutočné zníženie ich hodnoty.

Čo sa týka hodnôt kyseliny olejovej, zlé počasie v niektorých obdobiach spôsobilo oneskorené dozrievanie olív, preto sa v nich hlavné biochemické pochody spustili neskôr, čo viedlo v tomto ohľade k nižším hodnotám.

3.2. Preukázanie pôvodu tovaru:

Táto zmena má zosúladiť zhrnutie s požiadavkami nariadenia (ES) č. 510/2006.

3.3. Metóda produkcie:

Nová teplota stanovená pre zariadenia na lisovanie je do 27 °C.

Táto zmena je nutná aby sa olej „Chianti Classico“ mohol predávať ako „za studena lisovaný“.

Požiadavka na zmenu bola podaná združením Consorzio Olio DOP Chianti Classico, Via degli Scopeti 155, Località Sant’Andrea in Percussiva, San Casciano Val di Pesa (FI).

Združenie Consorzio Olio DOP Chianti Classico, zriadené úradnou listinou zo dňa 1. decembra 1989, taktiež podalo žiadosť o registráciu mena „Chianti Classico“. Okrem toho ministerstvo sa presvedčilo, že „pestovatelia olív“ sú v rámci združenia kategóriou, ktorá predstavuje dve tretiny kontrolovanej produkcie. Medzi samostatné kategórie v rámci združenia patria tiež „fľaškovne“ a „lisovne“.

PREHĽAD

NARIADENIE RADY (ES) č. 510/2006

„CHIANTI CLASSICO“

ES č.: IT-PDO-0117-0108-05.12.2003

CHOP ( X ) CHZO ( )

V tomto prehľade sa uvádzajú hlavné prvky špecifikácie výrobku na informačné účely.

1. Príslušné oddelenie v členskom štáte:

Názov: Ministero delle Politiche Agricole Alimentari e Forestali Adresa: Via XX Settembre 20 00187 Roma RM ITALIA Tel. +39 0646655106 Fax +39 0646655306 e-mail: saco7@politicheagricole.gov.it

2. Skupina:

Názov: Consorzio di tutela della denominazione di origine protetta olio extravergine di oliva «Chianti Classico» Adresa: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tel. +39 0558228511 Fax +39 0558228173 e-mail: oliodop@chianticlassico.com Zloženie: výrobcovia/spracovatelia ( X ) ostatní ( )

3. Druh výrobku:

Trieda 1.5 – Extra panenský olivový olej

4. Špecifikácia:

[súhrn požiadaviek podľa článku 4 ods. 2 nariadenia (ES) č. 510/2006]

4.1. Názov:

„Chianti Classico“

4.2. Opis:

Extra panenský olivový olej „Chianti Classico“ sa musí vyrábať z olív z registrovaných olivových hájov v pomere najmenej 80 % zo samostatných alebo zmiešaných odrôd Frantoio, Correggiolo, Moraiolo a Leccino a nie viac ako 20 % z iných miestnych odrôd.

Olej musí mať pri uvedení na trh tieto vlastnosti:

— maximálna kyslosť 0,5 % (prepočítané na kyselinu olejovú),

— maximálna hodnota peroxidu je 12 (meq kyslíka),

— analýza UV spektra – exktinčný koeficient K 232 maximálne 2,1 a K270 maximálne 0,2,

— obsah kyseliny olejovej > 72 %,

— CMP celkom (fenolové antioxidanty, metóda používaná Stazione Sperimentale per le Industrie degli Oli e dei Grassi – Experimentálnym pracoviskom pre oleje a tuky) viac ako 150 ppm,

— tokoferoly celkom – viac ako 140 ppm.

Olej naviac musí mať:

— rozsah farby od tmavo zelenej až po zelenú so zlatým nádychom,

— zreteľnú olivovoovocnú vôňu.

Údaje na výsledkovej listine chuťového testu, ktorú zostavil panel znalcov, musia byť predložené takto:

a) zelené ovocné 3 – 8;

b) horké 2 – 8;

c) štipľavé 2 – 8.

4.3. Zemepisná oblasť:

Oblasť produkcie oleja „Chianti Classico“ zahŕňa v provinciách Sieny a Florencie celé územia obcí Castellina in Chianti, Gaiole in Chianti, Radda in Chianti a Greve in Chianti, územie Castelnuovo Berardenga len po hranice S. Giusmé a Vagliagli a niektoré mestské časti Barberino Val d’Elsa, Poggibonsi, San Casciano in Val di Pesa a Tavarnelle Val di Pesa.

Táto oblasť výroby zodpovedá oblasti výroby vína „Chianti Classico“, ktorá je stanovená vyhláškou ministerstva zo dňa 31.7.1932, ktorá bola publikovaná v GURI (taliansky úradný vestník) č. 209 zo dňa 9.9.1932.

4.4. Dôkaz o pôvode:

Všetky fázy výrobného procesu treba monitorovať, pričom sa v každej fáze zaznamenajú vstupné a výstupné produkty. Preto je povinnosťou všetkých, ktorí sa na procese podieľajú, vyplniť potrebné prepravné dokumenty stanovené v pláne kontrol. Prepravné dokumenty musia sprevádzať každú zásielku olív a/alebo oleja, uvádzať všetky potrebné informácie o pôvode výrobku ako je stanovené v bode 4.3 a byť k dispozícii k nahliadnutiu kontrolným orgánom. Týmto spôsobom, s pomocou údajov z olivových hájov, od výrobcov, z lisovní oleja a baliarní vedených na špeciálnych zoznamoch, ktoré má kontrolný orgán, je zaručená možnosť vysledovať produkt. Všetky fyzické a právnické osoby zapísané v príslušných registroch podliehajú kontrolám zo strany kontrolného orgánu, ako je stanovené vo výrobnej špecifikácii a v príslušnom pláne kontrol.

4.5. Metóda produkcie:

Pestovanie prebieha v olivových hájoch, v podmienkach medzi izohyetami 650 mm a 850 mm a izotermami 12,5 °C a 15 °C, v nadmorskej výške viac ako 200 metrov nad morom v kopcovitom teréne so subalkalickým pH. Olivy dopestované v hájoch, ktoré nespĺňajú tieto požiadavky, alebo sa nachádzajú na miestach, kde nemožno zaručiť správne pestovanie alebo kde sa environmentálne a pôdne podmienky líšia od zbytku oblasti, sa nesmú použiť pri výrobe oleja „Chianti Classico“.

Olivy sa musia zberať priamo zo stromov, zachytávať podľa potreby do sietí alebo plátna a prepravovať a uskladňovať v stohovateľných krabiciach dierovaných na piatich stranách, vo vrstvách najviac 30 cm. V prípade potreby musia byť vo vhodnom chladnom, dobre vetranom priestore počas nie viac ako troch dní od momentu zberu. Prepravovať do lisovne oleja sa musia v tej istej krabici alebo v iných vhodných nádobách. Vrecia alebo vrecúška sa nesmú používať.

Pred lisovaním v lisovni musia byť olivy uskladnené v priestoroch a nádobách, ktoré uchovávajú ich charakteristické vlastnosti.

Lisovanie sa musí uskutočniť do 24 hodín od dodania olív do lisovne, ktorá sa musí nachádzať v oblasti produkcie.

Ihneď po umytí vo vode, ktorá má izbovú teplotu, musí prebehnúť extrakcia oleja „Chianti Classico“ s použitím vhodných a stálych mechanických a fyzikálnych metód, počas ktorých teplota zariadenia na spracovanie olív nesmie prekročiť 27 °C. Tieto metódy musia v každom prípade zaručovať, že typické a tradičné fyzikálne, chemické a organoleptické vlastnosti výrobku sa nezmenia.

Výrobcovia alebo iné oprávnené osoby sú oprávnení miešať po sebe nasledujúce dávky oleja získaného lisovaním olív od rovnakého výrobcu. V rámci oblasti stanovenej v bode 4.3 sú výrobcovia oprávnení previesť a miešať dávky olív a oleja od rôznych výrobcov, pokiaľ spĺňajú požiadavky produktovej špecifikácie. Olej „Chianti Classico“ nesmie byť za žiadnych okolností miešaný s inými olejmi, ani s extra panenským olivovým olejom, ktoré boli vyrobené v iných oblastiach, než oblasť stanovená v bode 4.3, alebo v rovnakej oblasti v predchádzajúcich rokoch, alebo z dávky získanej z olív zbieraných po 31. decembri daného roku.

Produkcia oleja nesmie prekročiť 650 kg/ha na olivové háje s hustotou minimálne 200 stromov.

Kde je hustota nižšia, výroba nesmie presiahnuť 3,25 kg na strom.

Olej „Chianti Classico“ sa musí získavať výhradne zo zdravých olív, ktoré boli pestované v súlade s príslušnými agronomickými normami.

Priestory a nádoby, v ktorých sa olej skladuje, musia zabezpečiť optimálne podmienky na jeho uchovanie.

Olej, ktorý spĺňa špecifikácie normy, sa musí plniť do fliaš do troch mesiacov od prijatia oznámenia o vyhovení požiadavkám. Ak sa má olej plniť do fliaš po uplynutí tejto lehoty, musia sa znovu odobrať vzorky.

Olej „Chianti Classico“ sa môže plniť do fliaš až do 31. októbra nasledujúceho roku od roku výroby a môže sa uvádzať na trh až do februára nasledujúceho roku.

Rok výroby oleja „Chianti Classico“ musí byť jasne uvedený na etikete.

Olej „Chianti Classico“ sa musí plniť do sklenených nádob s objemom uvedeným v nominálnom množstve až do päť litrov výhradne v oblasti produkcie. Kovové obaly možno použiť pre množstvá od troch do piatich litrov. Nádoby musia byť hermeticky uzavreté s použitím mechanizmu, ktorým sa pri otvorení znehodnotí pečatenie uzáveru.

4.6. Prepojenie:

Vlastnosti výrobku možno pripísať mimoriadnym pôdnym a klimatickým podmienkam v regióne. Táto oblasť je pomerne jednotná, pokiaľ ide o terén a klímu s miernou, suchou jeseňou (do decembra nie časté, ale silné dažde), ktorá je mimoriadne vhodná pre vlastnosti a chuť oleja. Skorý zber, ktorý je zvyčajne potrebný kvôli ochrane pred prvými jesennými mrazmi poškodzujúcimi olivy, ovplyvňuje získané množstvo, ale dáva oleju organoleptické „telo“, pre ktoré je preslávený.

Táto oblasť ako celok je na rozmedzí pestovateľskej oblasti (izotermy 13 a 14,5), ktorá vplýva na cyklus tvorenia plodu, plody sa tradične zberajú na začiatku zrelosti a priamo zo stromu. Tepelné podmienky určujú tvar stromov (spravidla rozvetvenie von nahor) a následne rozvod tepla a svetla v korune.

Oblasť má špecifické klimatické a hydrologické vlastnosti a je dobre zmapovaná už od štrnásteho storočia.

Olej „Chianti Classico“ má stáročnú tradíciu, ktorá sa odovzdávala z generácie na generáciu. Nárast počtu obyvateľstva, náboženské rituály a obrady vyžadujúce použitie olivového oleja a v neposlednom rade, nutričné dôvody spojené so stravou ľudí žijúcich v tejto oblasti medzi Sienou a Florenciou v priebehu rokov silne podporili výrobu olivového oleja, s čím súvisela aj premena rozsiahlych lesných oblastí na olivové háje a vinice a zvýšenie atraktivity nádhernej toskánskej krajiny medzi mestami Siena a Florencia.

Táto oblasť dostala presnejšie uznanie v edikte vydanom vojvodom Cosimom III v roku 1716, v ktorom boli stanovené jeho súčasné hranice a zdôraznené hodnoty a charakteristické rysy jeho vína a olivovej produkcie: určitý druh CHOP dávno predtým než bol tento termín vynájdený. V kompletnom teoretickom i praktickom pojednaní o olivách, ktoré napísal G. Tavanti v roku 1819, sú uvedené hlavné odrody pestované v oblasti Chianti Classico.

Metódy pestovania, osobitné pôdne a klimatické podmienky danej oblasti a špecifické znalosti a výskum pestovania olivovníkov prispieva k výrobe vysoko kvalitného extra panenského olivového oleja s charakteristickými vlastnosťami.

4.7. Kontrolný orgán:

Názov: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Adresa: Piazza dei Giudici 3 50122 Firenze FI ITALIA Tel. +39 0552795507 Fax +39 0552795522 e-mail: —

4.8. Označovanie:

Označenie na obaloch musí obsahovať okrem údajov bežne požadovaných zákonom a obchodnou praxou, slová „Olio di Oliva Extravergine Chianti Classico“, za ktorými nasledujú slová „Denominazione di Origine Protetta“ a jasne ukazujú nezmazateľným písmom rok výroby.

Je zakázané pridávať na označenie opis, ktorý nie je výslovne uvedený v špecifikácii výrobku. Značky označujúce skupiny výrobcov, názvy podnikov, nehnuteľností alebo hospodárskych družstiev a miestne názvy oblastí, kde sa olivy skutočne pestujú, môžu byť zahrnuté.

Označenie musí byť uvedené na etikete jednoznačným, nezmazateľným písmom, v dostatočne jasných farbách, ktoré sú v ostrom kontraste s farbou štítku. Grafické znaky akejkoľvek ďalšej formulácie nesmú presiahnuť 50 % veľkosti názvu.

(1) Ú. v. EÚ L 93, 31.3.2006, s. 12.